21.3.2017

**Viite: lausuntopyyntönne LVM082:00/2015**

Liikenne ja viestintäministeriö

kirjaamo@lvm.fi

eeva.ovaska@lvm.fi

kaisa.kuukasjarvi@lvm.fi

**AKK-MOTORSPORT RY:N LAUSUNTO LUONNOKSESTA HALLITUKSEN ESITYKSEKSI YKSITYISTIELAIKSI JA ERÄIKSI SIIHEN LIITTYVIKSI LAEIKSI**

lausuntopyyntö

Liikenne- ja viestintäministeriö on 25.1.2017 päivätyllä lausuntopyynnöllä pyytänyt lausuntoja luonnoksesta hallituksen esitykseksi yksityistielaiksi ja eräiksi siihen liittyviksi laeiksi. Liikenne- ja viestintäministeriö on pyytänyt erityisesti arvioimaan esitettyjen muutosten taloudellisia vaikutuksia ja muita vaikutuksia sekä lausumaan hallituksen esityksestä ja sääntelytarpeesta ottaen huomioon hallitusohjelman tavoite normien purkamisesta ja sääntelyn sujuvoittamisesta.

Esityksellä ehdotetaan säädettäväksi uusi yksityistielaki, joka korvaisi vuonna 1963 voimaan tulleen lain yksityisistä teistä. Samalla tehtäisiin lähinnä teknisiä muutoksia eräisiin yksityisistä teistä annettuun lakiin liittyviin lakeihin.

Lausunnon tausta

AKK-Motorsport ry (jäljempänä "AKK-Motorsport" tai "Liitto") on suomalaisen autourheilun kattojärjestö, joka edustaa Suomea Kansainvälisessä Autoliitto FIA:ssa. AKK-Motorsportin tarkoituksena on johtaa ja valvoa Suomen autourheilua, edistää vastuullista autourheilutoimintaa ja sen hyväksyttävyyttä ja arvostusta yhteiskunnassa sekä osallistua liikenneturvallisuuden kehittämiseen ja liikennekasvatukseen autourheilun avulla. Liitto koostuu 320 autourheiluseurasta, joissa on yhteensä noin 30 000 henkilöjäsentä. Liiton jäsenseurat järjestävät vuosittain noin 350 kansallista autourheilukilpailua 15 eri lajissa. AKK-Motorsport toimii autourheilujärjestöjen edustajana antaessaan tämän lausunnon.

Yksityisteiden käyttäminen on suuressa roolissa autourheiluharrastuksessa sekä autourheilutapahtumissa. Yksityisteiden käyttäminen mahdollistaa monien Liiton alaisten lajien osalta autourheilun harrastamisen. Liiton jäsenistö tekee tiiviisti yhteistyötä yksityisteiden tiehoitokuntien ja tieosakkaiden kanssa. Yksityistielain uudistuksella on siten suora vaikutus Liiton alaisten lajien toimintaan ja toimintaedellytysten säilymiseen.

Autourheilutapahtumilla on suuri vaikutus haja-asutusalueiden elinkeinoelämään. Esimerkiksi Jyväskylän alueella järjestettävä Neste Ralli on Pohjoismaiden suurimpia vuosittaisia yleisötapahtumia ja myös kilpailijamäärältään yksi rallin MM-sarjan suurimmista. Tapahtuma tarjoaa vuosittain paikan päällä yli 200 000 katsojaelämystä ja sen taloudellinen nettovaikutus seutukunnalle on yli 17 miljoonaa euroa (JAMK/2013). Siten yksityistielain uudistuksella on autourheilutapahtumien merkityksen myötä sekä suora että epäsuora vaikutus myös elinkeinoelämään.

Edellä esitetyt seikat huomioon ottaen AKK-Motorsport lausuu esitysluonnoksesta seuraavaa:

esitysluonnoksen tavoitteet ja keskeiset ehdotukset

Esityksen yhtenä tavoitteena nostetaan esiin lupamenettelyiden keventäminen ja selkiyttäminen. Lisäksi tarkoituksena olisi selventää sitä, että ulkopuolisten olisi lähtökohtaisesti haettava lupa yksityistien käytölle ja että tällaisesta käytöstä voidaan periä maksu. Lupaa tien käyttämiseen ei esityksen mukaan jatkossakaan tarvittaisi toimintaan, joka ei selvästi lisää tien kunnossapitokustannuksia.

Esityksessä säännös ulkopuolisen oikeudesta käyttää tietä on muotoiltu siten, että luvanvaraisuus olisi lähtökohta, josta poikkeuksena on toiminta, joka ei selvästi lisää tien kunnossapitokustannuksia.

*Esitysluonnoksen mukaisen yksityistielain 23.1 §:*

*Yksityistien käyttäminen säännöllisiin tai tilapäisiin kuljetuksiin tai kulkemiseen on luvanvaraista muille kuin tieosakkaille. Lupaa tien käyttämiseen ei kuitenkaan tarvita jokamiehenoikeuden nojalla tapahtuvaan tai muuhun sellaiseen toimintaan, joka ei selvästi lisää tien kunnossapitokustannuksia.*

Tämä muotoilu poikkeaa nykyisen yksityistielain (1962/358) muotoilusta, jonka mukaan tieosakkaiden tai tiekunnan lupa tarvitaan toimintaan, joka selvästi lisää tienpitokustannuksia.

*Nykyisen yksityistielain 80.1 §:*

*Tien käyttämiseen tarvitaan tieosakkaiden taikka tiekunnan lupa, jos tietä käytetään:*

*1) muun kuin tieosakkaan järjestämään toimintaan, joka selvästi lisää tien kunnossapitokustannuksia; tai*

*2) muun kuin tieosakkaan hyväksi tapahtuviin tilapäisiin kuljetuksiin, työhevosella tapahtuvia maa- ja metsätalouden kuljetuksia lukuun ottamatta.*

AKK-Motorsportin käsityksen mukaan uuden käännetyn muotoilun tarkoituksena on pikemmin selkiyttää säännöstä kuin laskea luvantarpeen kynnystä. Lisäksi AKK-Motorsportin käsitys on, että luvanhakutaho sekä käyttömaksujen perusteet on tarkoitus pysyttää tämän lausunnon kannalta olennaisten tilapäisten käyttötarkoitusten osalta ennallaan. Siten AKK-Motorsportin oletus on, että edellytykset autourheilutoiminnalle säilyvät ennallaan eikä lupaprosessia ole tarkoitus kiristää.

Esitysluonnoksen mukaan esitetyn lain tavoitteena olisi myös antaa edellytykset yksityistieverkon kehittämiselle ja ylläpidolle nykyisissä olosuhteissa huomioiden muun muassa elinkeinoelämän tarpeet.

AKK-Motorsport korostaa autourheilutapahtumien tärkeyttä erityisesti pienten paikkakuntien elinkeinoelämälle. Jotta tapahtumien järjestämisen edellytykset säilyvät, on yksityisteiden käytön oltava mahdollista ja mahdollisimman sujuvaa.

Luvan saaminen, lupaprosessin sujuvuus sekä kohtuulliset käyttömaksut ovat autourheilun toimintamahdollisuuksien kannalta olennaisia. AKK-Motorsportin näkemyksen mukaan edellä esitetyt seikat tulisi huomioida lopullisen lain ja hallituksen esityksen muotoilussa.

**YHTEENVETO**

Yhteenvetona todetaan, että AKK-Motorsport kannattaa esitysluonnosta, mutta korostaa, ettei luvan tarpeen kynnystä yksityisteiden käyttämiseen tule laskea eikä lupaprosessia tule kiristää nykytilaan verrattuna. Luvan saamisen sujuvuus olisi myös linjassa Sipilän hallitusohjelman tavoitteen normien purkamiseksi kanssa.

Ystävällisesti,

Anssi Kannas

AKK-Motorsport ry